“Hali 2 milliondan ortiq fuqaro haydovchilik guvohnomasini almashtirmagan” — DXA markazlardagi yuzaga kelgan navbatlar bo‘yicha izoh berdi

Adliya vazirligi huzuridagi Davlat xizmatlari agentligi eski haydovchilik guvohnomasini yangisiga o‘zgartirish markazlardagi haydovchilarning navbatlari to‘g‘risida izoh berdi.

Agentlik ma’lumotlariga ko‘ra, bugungi kunda 5 million 793 ming nafar haydovchilarning 3 million 600 ming nafari haydovchilik guvohnomasini almashtirgan. Shundan 2 milliondan ortiq haydovchining guvohnomasi almashtirilmagan.
Davlat xizmatlari agentligi haydovchilarga yordam berish va haydovchilik guvohnomasini almashtirishda yuzaga keladigan muammolarni bartaraf etish uchun nima qilingani haqida ma’lumot berdi.
Birinchidan, milliy haydovchilik guvohnomasini yangi namunadagisiga almashtirish uchun Toshkent shahrining Mirzo Ulug‘bek, Yakkasaroy va Sergeli tumanlari Davlat xizmatlari markazlariga ham murojaat qilish imkoniyati yaratildi.
Ikkinchidan, fuqarolar haydovchilik guvohnomasini yangisiga almashtirish uchun ro‘yxatdagi Davlat xizmatlari markazlariga dam olish kunlari (shanba va yakshanba, bayram kunlaridan tashqari) soat 9:00 dan 15:00 gacha ham murojaat qilishlari uchun sharoit yaratildi.
Uchinchidan, DXMlar orqali “prava” almashtirish uchun onlayn ariza yuborish imkoni berildi.
To‘rtinchidan, haydovchilik guvohnomasini yangi namunadagisiga almashtirish xizmatidan foydalanish uchun DXMlarga tashrif buyuruvchilar oqimi katta bo‘lgani sababli Toshkent shahridagi DXMlarda soat 7:00 dan boshlab faqatgina haydovchilik guvohnomasini yangi namunadagisiga almashtirish xizmati yo‘lga qo‘yildi. Qolgan xizmatlar odatdagi rejimda soat 9:00 dan boshlab ko‘rsatiladi.